## Rješenje kojim se trgovačkom društvu Hrvatska elektroprivreda d.d., Zagreb, odobrava prospekt o izdavanju obveznica, javnom ponudom, u nematerijaliziranom obliku, na ime, u ukupnom iznosu od HRK 700.0

### NN 104/2007 (12.10.2007.), Rješenje kojim se trgovačkom društvu Hrvatska elektroprivreda d.d., Zagreb, odobrava prospekt o izdavanju obveznica, javnom ponudom, u nematerijaliziranom obliku, na ime, u ukupnom iznosu od HRK 700.0

# HRVATSKA AGENCIJA ZA NADZOR FINANCIJSKIH USLUGA

**3035**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
članka 22. stavak 4. Zakona o tržiš­tu vrijednosnih papira (»Narodne novine«
broj 84/02 i 138/06), te članka 215. Zakona o općem upravom postupku (»Narodne
novine« broj 53/91 i 103/96 – Odluka Ustavnog suda Republike Hrvatske, broj Us-248/94),
Uprava Hrvatske agencije za nadzor financijskih usluga, temeljem zahtjeva
trgovačkog društva Hrvatska elektroprivreda d.d., Zagreb, Ulica grada Vukovara
37, za odobrenje prospekta izdanja HRK 700 milijuna obveznica i za odobrenje
objavljivanja podataka iz prospekta pri uvrštenju obveznica u prvu kotaciju
Zagrebačke burze, na sjednici održanoj 4. listopada 2007. godine, donijela je

## RJEŠENJE

### O ODOBRENJU PROSPEKTA O IZDAVANJU OBVEZNICA JAVNOM PONUDOM

1. Trgovačkom društvu Hrvatska elektroprivreda d.d., Zagreb, Ulica grada
Vukovara 37, odobrava se prospekt o izdavanju obveznica, javnom ponudom, u
nematerijaliziranom obliku, na ime, u ukupnom iznosu od HRK 700.000.000,00, u
denominaciji od HRK 1, dospijeća 2017. godine.
2. O zahtjevu trgovačkog društva Hrvatska elektroprivreda d.d., Zagreb, Ulica
grada Vukovara 37, za odobrenje objavljivanja podataka prilikom uvrštenja
obveznica u prvu kotaciju Zagrebačke burze, odlučit će se nakon potpunog
okončanja postupka.
3. Ovo rješenje objavit će se u »Narodnim novinama«.

```
Obrazloženje
```

Trgovačko društvo Hrvatska elektroprivreda d.d., Zagreb, Ulica grada Vukovara
37, (dalje u tekstu: Izdavatelj), podnijelo je Hrvatskoj agenciji za nadzor
financijskih usluga (dalje u tekstu: Agencija), 29. lipnja 2007. godine, zahtjev
za odobrenje prospekta o izdavanju HRK 700 milijuna obveznica javnom ponudom i
odobrenje objavljivanja podataka prilikom uvrštenja obveznica Izdavatelja u prvu
kotaciju Zagrebačke burze, te dokumentaciju, sukladno Zakonu o tržištu
vrijednosnih papira (dalje u tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodne novine« broj
118/03, dalje u tekstu: Pravilnik), a 2. listopada 2007. godine, posljednju
izmjenu i dopunu prospekta i dokumentacije.
U provedenom postupku utvrđeno je da je temeljem Odluke Uprave Društva od 14.
lipnja 2007. godine o davanju suglasnosti za sklapanje Ugovora o angažiranju i
Ugovora o upisu obveznica HEP-a u iznosu od HRK 700.000.000,00, Uprava Hrvatska
elektroprivreda d.d., Zagreb, Ulica grada Vukovara 37, odobrila zaduživanje i
sklapanje Ugovora o obavljanju poslova agenata i pokrovitelja izdanja obveznica
i Ugovora o upisu obveznica HEP-a, dospijeća 2017. godine s grupom banaka:
Privredna banka Zagreb d.d., Račkoga 6, Zagreb, Raiffeisenbanka Austria d.d.,
Petrinjska 59, Zagreb i Zagrebačka banka d.d., Paromlinska 2, Zagreb, kao
agentima i pokroviteljima izdanja te agentima uvrštenja na uređeno tržište
kapitala u Republici Hrvatskoj.
Sukladno navedenoj Odluci Uprave Izdavatelja, Izdavatelj izdaje obveznice,
javnom ponudom, u nematerijaliziranom obliku, na ime, u ukupnom nominalnom
iznosu od HRK 700.000.000,00, prenosive, u denominaciji od HRK 1, dospijeća
2017. godine, 10 godina od dana izdanja.
Dana 27. i 29. lipnja 2007. godine Nadzorni odbor dao je suglasnost Izdavatelju
za zaduženje izdavanjem kunskih obveznica u iznosu od HRK 700.000.000 i za
sklapanje Ugovora o aranžiranju i Ugovora o upisu obveznica u iznosu od HRK
700.000.000 sa grupom banaka Privrednom bankom Zagreb d.d., Račkoga 6, Zagreb,
Raiffeisenbankom Austria d.d., Petrinjska 59, Zagreb i Zagrebačkom bankom d.d.,
Zagreb.
Prinos izdanja obveznica bit će utvrđen na temelju kupovnog prinosa (»bid yield«)
kunske obveznice Ministarstva financija Republike Hrvatske (ISIN HRRHMFO 137A8),
7-godišnje ročnosti uvećanog za premiju koja će odražavati kreditni rizik
Izdavatelja, te trenutnu situaciju na tržištu kapitala.
Dan otvaranja razdoblja upisa bit će objavljen u javnom pozivu na upis
vrijednosnih papira u dnevnim novinama. Razdoblje upisa obveznica trajat će 5
radnih dana od dana otvaranja razdoblja upisa. Datum i vrijeme zatvaranja
razdoblja upisa bit će naznačeni u javnom pozivu na upis.
Sukladno odredbi članka 24. stavak 1. Zakona, Izdavatelj je obvezan javni poziv
na upis obveznica objaviti u roku od 30 dana od dana dostave rješenja Agencije
kojim se odobrava prospekt o izdavanju obveznica javnom ponudom.
Uplata će trajati 1 radni dan počevši od 2. radnog dana zatvaranja razdoblja
upisa. Investitori fizičke osobe će u razdoblju upisa deponirati iznos potrebnih
sredstava za kupnju nominalnog iznosa obveznica na račun, agenta izdanja, te će
upisnicom dati nalog agentu izdanja da na dan uplate izvrši uplatu u korist
Izdavatelja. Razliku između deponiranog iznosa sredstava i konačnog iznosa
uplate, bit će bez odgode vraćena investitorima – fizičkim osobama, a najkasnije
u roku od 2 radna dana nakon datuma izdanja. Investitori pravne osobe će
obveznice uplaćivati na dan uplate sukladno instrukciji koju im je dostavio
agent izdanja jedan radni dan nakon zatvaranja razdoblja upisa. Dan uplate je
ujedno datum izdanja obveznica.
Zajednički Agenti i pokrovitelji predmetnog izdanja korporacijskih obveznica
javnom ponudom su Privredna banka Zagreb d.d., Račkoga 6, Zagreb,
Raiffeisenbanka Austria d.d., Petrinjska 59, Zagreb i Zagrebačka banka d.d.,
Paromlinska 2, Zagreb.
Predmetno izdanje obveznica smatrat će se uspješnim ukoliko u utvrđenom roku za
upis i uplatu obveznica bude upisano i uplaćeno minimalno 75% cjelokupnog
predmetnog izdanja obveznica.
U slučaju neuspjelog izdanja, Izdavatelj će u roku od 7 (sedam) dana od isteka
roka za uplatu obveznica vratiti uplaćena sredstva na račun uplatitelja.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju obveznica javnom ponudom, priloženi svi prilozi propisani
Zakonom i Pravilnikom te da podneseni prospekt sadrži sve podatke u skladu s
odredbom članka 21. Zakona, slijedom čega je sukladno odredbi članka 22. stavak
4. Zakona, riješeno kao točki 1. izreke.
U provedenom postupku utvrđeno je da je Izdavatelj podnio i Zahtjev za odobrenje
objavljivanja podataka prilikom uvrštenja obveznica Izdavatelja u prvu kotaciju
Zagrebačke burze, s određenom dokumentacijom kao privitak.
Sukladno odredbi članka 29. Zakona, vrijednosne papire koje izdaje javnom
ponudom, Izdavatelj je obvezan izdati u nematerijaliziranom obliku i uvrstiti u
kotaciju burze u roku od mjesec dana kada su vrijednosni papiri izdani.
Budući da će u slučaju uspješnog izdanja korporacijskih obveznica javnom ponudom
temeljem odobrenog prospekta, podaci koje je Izdavatelj obvezan objaviti
prilikom uvrštenja svojih obveznica u prvu kotaciju burze, biti različiti od
podataka sadržanih u odobrenom prospektu o izdanju korporacijskih obveznica
javnom ponudom, Agencija će o zahtjevu Izdavatelja za objavljivanje podataka
prilikom uvrštenja obveznica u prvu kotaciju Zagrebačke burze, odlučiti nakon
što Izdavatelj Agenciji u roku od 7 (sedam) dana od isteka roka za uplatu
obveznica dostavi obavijest o broju i postotku upisanih i uplaćenih obveznica,
osobama koje su upisale i uplatile obveznice te obavijest o datumu uključenja
predmetnih obveznica u depozitorij Središnje depozitarne agencije d.d., Zagreb,
Heinzelova 62/a, kao i podatke koje je prilikom uvrštenja obvezan objaviti
sukladno odredbi članka 96. stavak 1. Zakona.
Slijedom navedenog, riješeno je kao u točki 2. izreke.
Nadalje, utvrđeno je da su zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06 i 11/07).
Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/20
Urbroj: 326-111/07-6
Zagreb, 4. listopada 2007.

Predsjednik Uprave
**Ante Samodol**, v. r.

Rješenje, NN 104/2007-3035
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)